Bratislava, 7.7.2025

# **Vysvetlenie súťažných podkladov č. 8**

V rokovacom konaní so zverejnením na predmet zákazky „**Riadiaci a komunikačný systém verejného osvetlenia**“, ktoré bolo vyhlásené verejným obstarávateľom Technické siete Bratislava, a.s., Primaciálne nám. 1, 814 99 Bratislava (ďalej len „verejný obstarávateľ“) vo Vestníku verejného obstarávania č. 258/2023 zo dňa 28.12.2023 pod značkou 39818 - MRT, verejný obstarávateľ poskytuje na otázky záujemcu predložené v III. fáze zákazky nasledovné vysvetlenie:

**Otázka č. 36:**

V prílohe č. 3 SP - Zmluva o dodávke prvkov a poskytovaní služieb riadiaceho systému verejného osvetlenia je v bode 24.8 uvedený zoznam príloh, ktoré tvoria neoddeliteľnú súčasť zmluvy. Tieto prílohy však nie sú k zmluvu priložené a z textu zmluvy, ani samotných SP nie je bez pochybností zrejmé:

Čo tvorí Prílohu č. 1 „Technická špecifikácia“, keďže v zmluve je tento dokument definovaný výlučne odkazom na prílohu zmluvy, t. j. odkazom na seba samého (Bod 1.1 zmluvy: „Technická dokumentácia znamená dokument označený ako Príloha č. 1 tejto Zmluvy Technická špecifikácia“)

Uvedené vysvetlenie požadujeme najmä s poukazom na časť E, bod 4 SP, ktorý definuje obsah konečnej ponuky, keďže táto bude tvorená výlučne dokumentami opísanými v písm. a) až c) časti E, bod 4 SP. Z nich je však obsahovo relevantný pre potrebu zmluvy len jeden - Návrh uchádzača
na plnenie kritérií.

**Odpoveď č. 36:**

Verejný obstarávateľ upresňuje, že ide o Opis predmetu zákazky, ktorý tvorí prílohu č. 1 súťažných podkladov. Pre odstránenie akýchkoľvek pochybností, uvedené bolo doplnené aj pri prílohe uvedenej v Zmluve.

**Otázka č. 37:**

V prílohe č. 3 SP - Zmluva o dodávke prvkov a poskytovaní služieb riadiaceho systému verejného osvetlenia je v bode 24.8 uvedený zoznam príloh, ktoré tvoria neoddeliteľnú súčasť zmluvy. Tieto prílohy však nie sú k zmluvu priložené a z textu zmluvy, ani samotných SP nie je bez pochybností zrejmé:

Čo tvorí presne Prílohu č. 2 „Rozpočet“, ktorá je rovnako definovaná len odkazom na seba samú (Bod 1.1 zmluvy: „Rozpočet znamená rozpočet čiastok Odmeny za Tovary a Služby, ktorý tvorí Prílohu č. 2 tejto Zmluvy.“)

Uvedené vysvetlenie požadujeme najmä s poukazom na časť E, bod 4 SP, ktorý definuje obsah konečnej ponuky, keďže táto bude tvorená výlučne dokumentami opísanými v písm. a) až c) časti E, bod 4 SP. Z nich je však obsahovo relevantný pre potrebu zmluvy len jeden - Návrh uchádzača
na plnenie kritérií.

**Odpoveď č. 37:**

Verejný obstarávateľ upresňuje, že ide o Návrh na plnenie kritérií, ktorý tvorí prílohu č. 9 súťažných podkladov a ktorý bude úspešným uchádzačom ocenený a predložený v jeho konečnej ponuke.
Pre odstránenie akýchkoľvek pochybností, uvedené bolo doplnené aj pri prílohe uvedenej v Zmluve.

**Otázka č. 38:**

V prílohe č. 3 SP - Zmluva o dodávke prvkov a poskytovaní služieb riadiaceho systému verejného osvetlenia je v bode 24.8 uvedený zoznam príloh, ktoré tvoria neoddeliteľnú súčasť zmluvy. Tieto prílohy však nie sú k zmluvu priložené a z textu zmluvy, ani samotných SP nie je bez pochybností zrejmé:

Čo tvorí Prílohu č. 3 „Ponuka Poskytovateľa“, definovanú ako „časť ponuky, ktorú Poskytovateľ predložil v rámci Verejného obstarávania ako úspešný uchádzač, a ktorá tvorí Prílohu č. 3 tejto Zmluvy“.

Uvedené vysvetlenie požadujeme najmä s poukazom na časť E, bod 4 SP, ktorý definuje obsah konečnej ponuky, keďže táto bude tvorená výlučne dokumentami opísanými v písm. a) až c) časti E, bod 4 SP. Z nich je však obsahovo relevantný pre potrebu zmluvy len jeden - Návrh uchádzača
na plnenie kritérií.

**Odpoveď č. 38:**

Verejný obstarávateľ upresňuje, že ide o akýkoľvek doklad alebo dokument predložený úspešným uchádzačom v jeho konečnej ponuke, okrem Návrhu na plnenie kritérií, ktorý tvorí prílohu č. 2 Zmluvy. Pred odstránenie akýchkoľvek pochybností, uvedené bolo doplnené aj pri prílohe uvedenej v Zmluve.

**Otázka č. 39:**

V prílohe č. 3 SP - Zmluva o dodávke prvkov a poskytovaní služieb riadiaceho systému verejného osvetlenia sa javí, že v prípade omeškania dodávok v Pilotnom projekte má Objednávateľ právo uplatniť zmluvnú pokutu nielen podľa bodu 6.5 písm. a) zmluvy, ale aj podľa bodu 14.5 písm. a) zmluvy.

V bode 14.5 písm. c) zmluvy je možnosť takéhoto súbehu zmluvných pokút (ktorého dôsledkom môže byť neplatnosť týchto ustanovení) vyriešená poukazom na bod 6.5. Žiadame vysvetliť, či k takémuto súbehu nemôže dôjsť ani v prípade bodu 14.5 písm. a), resp. javí sa ako vhodné jeho doplnenie:

„(a) v prípade omeškania s dodaním alebo inštaláciou Tovaru (okrem prípadov uvedených v bode 6.5 Zmluvy, pre ktoré platia osobitné podmienky uvedené v bode 6.5 Zmluvy) má Objednávateľ nárok
na zaplatenie zmluvnej pokuty vo výške 0,1% z čiastky Odmeny za dodanie Tovaru, s ktorého dodaním sa Poskytovateľ dostal do omeškania, a to za každý aj začatý deň omeškania, najviac však do výšky 5% z čiastky Odmeny za dodanie Tovaru, s ktorého dodaním sa Poskytovateľ dostal do omeškania“

**Odpoveď č. 39:**

Verejný obstarávateľ uvádza, že cieľom bolo v pilotnom projekte uplatňovať pokutu podľa bodu 6.5 Zmluvy. Pre odstránenie akýchkoľvek pochybností verejný obstarávateľ doplnil ustanovenie bodu 14.5 písm. a) Zmluvy v zmysle požiadavky uchádzača.

**Otázka č. 40:**

V prílohe č. 3 SP - Zmluva o dodávke prvkov a poskytovaní služieb riadiaceho systému verejného osvetlenia bol v bode 14.7 upravený limit zmluvných pokút na dva milióny (2.000.000,-) EUR. Žiadame verejného obstarávateľa o vysvetlenie pre toto podstatné, 10-násobné navýšenie limitu oproti ostatnej verzii zmluvy.

Výška limitácie zmluvnej pokuty je určite faktorom, ktorý môže výrazne obmedziť okruh uchádzačov, ktorí sa rozhodnú predložiť konečnú ponuku alebo výrazne ovplyvní konečnú kalkuláciu ponúknutých cien. Iba stanovenie primeraného limitu zmluvných pokút umožní uchádzačom odhad celkových potenciálnych nákladov a zmluvných rizík, ktoré je potrebné zohľadniť v ponuke. Toto bude mať určite pozitívny vplyv na výšku cien uvedených v ponukách.

Ako vhodnejšie sa preto javí znenie:

„ 14.7 Zaplatením zmluvnej pokuty na základe tejto Zmluvy nezaniká povinnosť splniť zabezpečený záväzok. Celková výška akýchkoľvek a všetkých zmluvných pokút, ktoré môže Objednávateľ požadovať a/alebo uplatniť voči Poskytovateľovi na základe tejto Zmluvy, nemôže presiahnuť sumu dvesto tisíc (200.000,-) EUR. Po dosiahnutí tohto limitu zaniká akékoľvek právo Objednávateľa požadovať a/alebo uplatniť ďalšiu zmluvnú pokutu alebo zmluvnú pokutu nad uvedený limit voči Poskytovateľovi podľa tejto Zmluvy.“

**Odpoveď č. 40:**

Verejný obstarávateľ má za to, že poskytovateľ, rovnako ako druhá zmluvná strana, má v prvom rade záujem na riadnom plnení Zmluvy a svojich zmluvných povinností. Verejný obstarávateľ sa rozhodol navýšiť CAP na maximálnu súhrnnú výšku pokút v prípade neplnenia si zmluvných záväzkov poskytovateľa, a to z dôvodu naplnenia jej preventívnej funkcie. V prípade, ak by bol ponechaný pôvodný maximálny možný limit súhrnnej výšky pokuty a Zmluva by trvala max. možný čas, t. j. 15 rokov, poskytovateľovi by bolo možné uložiť ročne v priemere pokutu vo výške max. cca 13 330 eur,
čo je vzhľadom na celkovú predpokladanú a očakávanú výšku finančného plnenia, ktorá je verejnému obstarávateľovi dostupná zo základných ponúk uchádzačov a ich aktualizácie, nepomerne nízka voči zabezpečovaným záväzkom a ich významu pre činnosť verejného obstarávateľa. Z uvedeného dôvodu ponecháva verejný obstarávateľ max. možnú súhrnnú výšku pokút tak, ako je zverejnená v aktuálnej verzii Zmluvy.

**Otázka č. 41:**

Vzhľadom na požiadavku v Opise predmetu zákazky časť 2. bod 1.6 na integráciu prvkov do existujúcich rozvádzačov, máme otázku: Aké sú zaručené minimálne rozmery priestoru na integráciu komponentov v jednotlivých typoch rozvádzačov? Prípadne viete nám poskytnúť termín na obhliadku aspoň
na typových rozvádzačoch? Čo v prípade ak budú mať netypické rozvádzače nedostatok miesta, predpokladajúc, že nie je možné obhliadnuť všetkých 864ks rozvádzačov.

**Odpoveď č. 41:**

V rámci vysvetlenia č. 3 súťažných podkladov bola zverejnená fotografia typového rozvádzača VO spolu s rozmermi (odpoveď na otázku č. 14). Možnosť vykonať obhliadku RVO bola poskytnutá všetkým záujemcom/uchádzačom v tejto zákazke, a to od momentu jej vyhlásenia a postup v prípade záujmu o obhliadku je uvedený v časti A „Pokyny pre záujemcov/uchádzačov“, bod 2.8 súťažných podkladov. Verejný obstarávateľ disponuje predovšetkým dvomi typmi rozvádzačov. Zvyšné rozvádzače (cca 10 ks) sú atypické. V prípade, ak by v atypickom rozvádzači nebolo dostatok miesta na inštaláciu RM-RVO, verejný obstarávateľ zabezpečí výmenu takéhoto rozvádzača za typizovaný.

Typové rozvádzače:

Zemný typ Elsta Mosdorfer A/FK 5H 785mm x 1080mm:

rozmer vnútorného montážneho panelu pre výzbroj 695mm x 900mm, hĺbka 320mm

Závesný typ Elsta Mosdorfer A/FK 4H 785mm x 850mm:

rozmer vnútorného montážneho panelu pre výzbroj 695mm x 648mm, hĺbka 320mm

Fotografie typových rozvádzačov tvoria prílohu tohto vysvetlenia.

**Otázka č. 42:**

Aká dokumentácia bude požadovaná po úprave rozvádzačov? Bude požadovaný výkres, prípadne revízia? Kto bude za ňu zodpovedný? Kto bude zodpovedný v prípade, že pôvodný (pred úpravou) rozvádzač nezodpovedá aktuálnym požiadavkám?

**Odpoveď č. 42:**

Verejný obstarávateľ požaduje od poskytovateľa inštaláciu riadiacich modulov RVO v súlade s požiadavkami uvedenými v Zmluve, v jej prílohách a v súlade s platnými normami a právnymi predpismi. Verejný obstarávateľ v súvislosti s inštaláciou riadiacich modulov RVO nebude požadovať od poskytovateľa vyhotoviť žiadnu s týmto úkonom súvisiacu dokumentáciu. Verejný obstarávateľ vykonáva revízie RVO v periodicite a v rozsahu požadovanom právnymi predpismi a príslušnými normami. V prípade, ak by RVO pred inštaláciou riadiacich modulov nezodpovedal požiadavkám platných právnych predpisov a noriem, takýto stav sa bude považovať za prekážku na strane verejného obstarávateľa až kým nebude uvedený do jeho súladu. Z uvedeného dôvodu nedôjde k omeškaniu
na strane poskytovateľa a ani mu z tohto dôvodu nebude uložená sankcia.

**Otázka č. 43:**

Vzhľadom na požiadavku v Opise predmetu zákazky časť 1. bod 1.1.j, máme otázku: Považuje
sa systém riadenia prevádzky osvetlenia za kritickú infraštruktúru, do ktorej kategórie prílohy 1 zákona č. 69/2018 Z. z. by bol systém zaradený?

**Odpoveď č. 43:**

Verejný obstarávateľ má za to, že implementáciou riadiaceho a komunikačného systému verejného osvetlenia bude spadať pod pôsobnosť zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov, a to v kategórii 8.1, resp. 8.3 prílohy č. 1 tohto zákona.

**Otázka č. 44:**

Technická chyba v systéme Josephine: chýba možnosť pre nahratie finálnej ponuky v záložke Ponuky a žiadosti.

**Odpoveď č. 44:**

Verejný obstarávateľ konzultoval s podporou portálu IS Josephine túto výhradu, no nebol zistený žiaden technický problém ani prekážka nahratia konečnej ponuky uchádzačom. V prípade, ak niektorému z uchádzačov nefunguje v IS Josephine možnosť nahratia konečnej ponuky, prosíme špecifikujte v čom daný problém spočíva, resp. obráťte sa priamo na podporu IS Josephine na e-maile: houston@proebiz.com alebo telefonicky na čísle: +421 220 255 999.

**Otázka č. 45:**

V súbore „Sutazne podklady - Riadiaci a komunikacny system VO.docx“ je uvedené, že sa jedná
o „Súťažné podklady – IV. fáza zákazky“. V kapitole „3. Priebeh verejného obstarávania“ je uvedené: „3.8. IV. fáza – Predloženie konečných ponúk“ a „3.10. V. fáza – Uzavretie Zmluvy s úspešným uchádzačom“. Je názov zverejneného súboru „sutazne podklady - 5. faza.zip“ správny a je obsah tohto súboru správny pre aktuálne prebiehajúcu fázu „Predloženie konečných ponúk“?

**Odpoveď č. 45:**

Verejný obstarávateľ uvádza, že v súlade s časťou A „Pokyny pre záujemcov/uchádzačov“, bod 3. „Priebeh verejného obstarávania“, ako aj s časťou E „Predloženie konečných ponúk“ súťažných podkladov ide o fázu V., v ktorej sa predkladajú konečné ponuky.

**Otázka č. 46:**

V dokumente „Príloha c. 1 Opis predmetu zákazky.docx“ je uvedené: „a) 2 dátové centra v georedundancii, postavené a prevádzkované minimálne na úrovni TIER 3;“. V dokumente „Príloha
c. 10 Akceptacny protokol.xlsx“ je uvedené: „2 dátové centra v SK georedundancii, postavené
a prevádzkované na úrovni TIER 3“. Aký je význam skratky „SK“ keďže táto nie je v Opise predmetu zákazky požadovaná a definovaná?

**Odpoveď č. 46:**

Verejný obstarávateľ vypúšťa skratku „SK“ z akceptačného protokolu.

**Otázka č. 47:**

V dokumente „Príloha c. 1 Opis predmetu zákazky.docx“ je uvedené:

„k) Systém na riadenie prevádzky verejného osvetlenia nemôže v prípade svojho výpadku ovplyvniť funkčnosť svietidiel a musí byť zachované posledné nastavenie pre jednotlivé svetelné mapy/body (t. j. v prípade výpadku Softvéru na riadenie prevádzky verejného osvetlenia bude zachovaná plne funkčnosť všetkých svietidiel);“

„m) Systém na riadenie prevádzky verejného osvetlenia nemôže v prípade svojho výpadku ovplyvniť funkčnosť svietidiel a musí byť zachované posledné nastavenie pre jednotlivé svetelné mapy/body
(t. j. v prípade výpadku Softvéru na riadenie prevádzky Verejného osvetlenia bude zachovaná plne funkčnosť všetkých svietidiel).“

Je znenie bodov „k)“ a „m)“ správne, keďže sa javí ako duplicitné?

**Odpoveď č. 47:**

Verejný obstarávateľ vypúšťa bod m) z Opisu predmetu zákazky.

**Otázka č. 48:**

Zároveň Vás na základe horeuvedených nejasností a krátkosti lehoty na prípravu konečnej ponuky prosíme o primerané predĺženie lehoty na predkladanie ponúk.

**Odpoveď č. 48:**

Verejný obstarávateľ predlžuje lehotu na predkladanie konečných ponúk, a to do dňa 21.7.2025 do 9:00 hod..

**Otázka č. 49:**

Vzhľadom na dĺžku doterajšieho procesu obstarávania a nakoľko uchádzač musí v tejto fáze procesu už predložiť v návrhu na plnenie kritérií konečné ceny dodávok a prác akú stanovuje obstarávateľ lehotu viazanosti ponúk?

**Odpoveď č. 49:**

Verejný obstarávateľ stanovuje lehotu viazanosti ponúk, a to tak, že uchádzač je svojou konečnou ponukou viazaný 12 mesiacov od uplynutia lehoty na predkladanie konečných ponúk uvedenej v súťažných podkladoch.

S pozdravom

 Ing. Juraj Nyulassy

 predseda predstavenstva

**Prílohy:**

1. Súťažné podklady
2. Príloha č. 1: Opis predmetu zákazky
3. Príloha č. 3: Zmluva o dodávke prvkov a poskytovaní služieb riadiaceho systému verejného osvetlenia
4. Príloha č. 10: Akceptačný protokol k splneniu požiadaviek na pilotný projekt
5. Fotografie typových rozvádzačov